เงินทะลักไทยถึง1.5หมื่นล. เอกชนขนออก
ธปท.เผยเงินทุนต่างชาติไหลเข้าเดือน ก.ย. สุทธิเพียง 499 ล้านเหรียญสหรัฐ เหตุไทยขนออกนอก
1 พ.ย. 2555

ธปท.เผยเงินทุนต่างชาติไหลเข้าเดือน ก.ย. สุทธิเพียง 499 ล้านเหรียญสหรัฐ เหตุไทยขนออกนอก
ธนาคารแห่งประเทศไทย (ธปท.) รายงานดุลบัญชีเงินทุนและเงินทุนเคลื่อนย้ายในเดือน ก.ย.ปีนี้ว่า มีเงินไหลเข้าสุทธิ 499 ล้านเหรียญสหรัฐ หรือประมาณ 1.53 หมื่นล้านบาท หากคิดอัตราแลกเปลี่ยนเฉลี่ยในปัจจุบัน 30.70 บาทต่อเหรียญสหรัฐ
เงินทุนไหลเข้าส่วนใหญ่เป็นการไหลเข้ามาของเงินลงทุนในตราสารหนี้ พันธบัตรรัฐบาล และพันธบัตรธนาคารแห่งประเทศไทย
ทั้งนี้ ภาค ธปท.และรัฐบาลมีเงินไหลเข้าสุทธิรวมทั้งสิ้น 1,464 ล้านเหรียญสหรัฐ หรือประมาณ 4.5 หมื่นล้านบาท จากการที่นักลงทุนต่างชาติเข้าซื้อพันธบัตรภาครัฐ และส่วนหนึ่งเป็นผลจากสหรัฐผ่อนคลายเชิงปริมาณเพิ่มเติม (คิวอี 3)
ภาคสถาบันการเงินที่รับฝากเงินมีเงินทุนไหลเข้าสุทธิ 719 ล้านเหรียญสหรัฐ หรือประมาณ 2.21 หมื่นล้านบาท จากการกู้ยืมระยะยาวของกลุ่มธนาคารพาณิชย์จากสาขาในต่างประเทศ ซึ่งเป็นตัวแทนในการออกหุ้นกู้เพื่อรองรับความต้องการสินเชื่อที่ยังขยายตัวต่อเนื่อง
ขณะที่ภาคอื่นๆ มีเงินทุนไหลออกสุทธิ 1,684 ล้านเหรียญสหรัฐ หรือ 5.17 หมื่นล้านบาท จากการไหลออกไปลงทุนโดยตรงของเอกชนไทย